b'\n_START_ARTICLE_\nCarlos Aranda\n_START_SECTION_\nSeurajoukkue\n_START_PARAGRAPH_\nAranda on yksi monista Real Madridin kasvateista, joka ei ole onnistunut noustessaan murtautumaan seuran edustusjoukkueeseen. H\xc3\xa4n ei ole pelannut edustusjoukkueen paidassa yht\xc3\xa4\xc3\xa4n sarjaotteluita, mutta teki ensiesiintymisens\xc3\xa4 kaudella 1999\xe2\x80\x932000 Mestarien liigan ottelussa Moldea vastaan. Kaudella 2000\xe2\x80\x932001 h\xc3\xa4n pelasi toisen ottelunsa edustusjoukkueessa, niin ik\xc3\xa4\xc3\xa4n Mestarien liigassa._NEWLINE_Tammikuussa 2002 h\xc3\xa4n siirtyi sorialaisseura Numanciaan ja oli t\xc3\xa4rke\xc3\xa4ss\xc3\xa4 osassa, kun joukkue onnistui s\xc3\xa4ilytt\xc3\xa4m\xc3\xa4\xc3\xa4n paikkansa maan toiseksi korkeimmalla sarjatasolla Segunda Divisi\xc3\xb3nissa. Hyvin sujuneen puolikautisensa j\xc3\xa4lkeen h\xc3\xa4n teki viisivuotisen sopimuksen Villarrealin kanssa. Aranda j\xc3\xa4i kuitenkin uudessa seurassaan v\xc3\xa4h\xc3\xa4lle peliajalle ja niin h\xc3\xa4n palasi takaisin Numanciaan tammikuussa 2003._NEWLINE_Kaudeksi 2004\xe2\x80\x932005 Aranda teki sopimuksen Sevillan kanssa. Ensimm\xc3\xa4isess\xc3\xa4 UEFA Cupin ottelussaan 4. marraskuuta 2004 h\xc3\xa4n teki maalin saksalaista Alemannia Aachenia vastaan. H\xc3\xa4n sai kohtalaisesti vastuuta ensimm\xc3\xa4isell\xc3\xa4 kaudellaan, mutta toiselle kaudelle tehdyt hankinnat Javier Saviola, Lu\xc3\xads Fabiano ja Fr\xc3\xa9d\xc3\xa9ric Kanout\xc3\xa9 ajoivat h\xc3\xa4net lopulta lainalle Albaceteen. Joukkue oli tuttu, sill\xc3\xa4 h\xc3\xa4n edusti sit\xc3\xa4 my\xc3\xb6s kaudella 2003\xe2\x80\x932004 ennen siirtymist\xc3\xa4\xc3\xa4n Sevillaan._NEWLINE_Arandan toinen pesti albacetel\xc3\xa4isseurassa ei sujunut kuitenkaan yht\xc3\xa4 hyvin kuin edellinen, h\xc3\xa4nt\xc3\xa4 syytettiin muun muassa ep\xc3\xa4urheilijamaisesta k\xc3\xa4yt\xc3\xb6ksest\xc3\xa4 joukkueen sis\xc3\xa4ll\xc3\xa4. My\xc3\xb6hemmin h\xc3\xa4n kertoi joutuneensa pakonalaisena lehdist\xc3\xb6n eteen pahoittelemaan k\xc3\xa4yt\xc3\xb6st\xc3\xa4\xc3\xa4n._NEWLINE_Vuodet 2006\xe2\x80\x932008 h\xc3\xa4n edusti Segunda Divisi\xc3\xb3nissa pelanneita Real Murcia ja Granada 74:\xc3\xa4\xc3\xa4. Ensimm\xc3\xa4isell\xc3\xa4 kaudellaan Murciassa h\xc3\xa4n oli joukkueen toiseksi paras maalintekij\xc3\xa4 11 osumallaan._NEWLINE_Kaudeksi 2008\xe2\x80\x932009 h\xc3\xa4n siirtyi Numanciaan, joka oli noussut maan korkeimmalle sarjatasolle Primera Divisi\xc3\xb3niin nelj\xc3\xa4tt\xc3\xa4 kertaa historiansa aikana. H\xc3\xa4n pelasi kauden aikana 20 ottelua ja teki niiss\xc3\xa4 kuusi maalia._NEWLINE_16. hein\xc3\xa4kuuta 2009 Aranda teki sopimuksen Osasunan kanssa. Osana kauppaa hy\xc3\xb6kk\xc3\xa4\xc3\xa4j\xc3\xa4 Kike Sola matkasi sorialaisseuraan.'